
ACORD 85/2008, DE 4 DE JUNY, DEL PLE DEL CONSELL DE L’AUDIOVISUAL DE CATALUNYA

Expedient núm. 03/A/2008. Sol·licitud d’autorització presentada per les societats Ona Catalana, SAU (en extinció) i Sociedad Española de Radiodifusión, SA en relació amb dues operacions d’absorció de Gironina de Ràdio, SAU, Bergadana de Ràdio i Televisió, SLU, Ràdio Costa Brava, SAU i Ràdio La Cerdanya, SAU per part de la primera i d’aquesta per part de Sociedad Española de Radiodifusió, SA.
1. Antecedents
I.- El 23 d’abril de 2008 ha tingut entrada en aquest Consell (registre d’entrada núm. 2072/2008), un escrit signat pel Sr. Alfonso López Casas, en la seva qualitat de secretari del Consell d’Administració d’Ona Catalana, SAU (en extinció) i de secretari del Consell d’Administració de Sociedad Española de Radiodifusión, SA, en el qual sol·licita l’autorització administrativa en relació amb dues operacions societàries formalitzades en els documents notarials corresponents.

II.- Les operacions en relació amb les quals es demana autorització són les següents:

a) Fusió per absorció formalitzada mitjançant escriptura pública atorgada davant el notari de Barcelona, Sr. [...] el 12 de setembre de 2007 amb número de protocol [...], segons la qual es realitza la fusió de les societats, entre d’altres, Ona Catalana, SAU, Gironina de Ràdio, SAU, Bergadana de Ràdio i Televisió, SLU, Ràdio Costa Brava, SAU i Ràdio La Cerdanya, SAU, mitjançant l’absorció per part de la primera de les restants, amb la conseqüent extinció per dissolució sense liquidació de les societats absorbides i, per tant, del traspàs en bloc dels seus patrimonis en favor d’Ona Catalana, SAU. Aquests patrimonis inclouen la titularitat de varies concessions per a la prestació del servei de radiodifusió sonora en ones mètriques amb modulació de freqüència, corresponents a les localitats i freqüències següents: Girona, 95.1 MHz (Gironina de Ràdio, SAU), Berga, 95.7 MHz (Bergadana de Ràdio i Televisió, SLU), Palamós, 96.3 MHz (Ràdio Costa Brava, SAU) i Puigcerdà, 89.8 MHz (Ràdio La Cerdanya, SAU).

b) Fusió per absorció formalitzada mitjançant escriptura pública atorgada davant el notari de Madrid, Sr. [...] el 30 d’octubre de 2007, amb número de protocol [...], segons la qual es realitza la fusió de les societats Sociedad Española de Radiodifusión, SA i Ona Catalana, SAU, mitjançant l’absorció per part de la primera de la segona, amb la conseqüent extinció per dissolució sense liquidació de la societat absorbida i, per tant, del traspàs en bloc del seu patrimoni en favor de la Sociedad Española de Radiodifusión, SA. El patrimoni d’Ona Catalana, SAU inclou la titularitat de les concessions per a la prestació del servei de radiodifusió sonora en ones mètriques amb modulació de freqüència, corresponents a les localitats i freqüències següents: Tortosa, 105.6 MHz; Barcelona, 103.5 MHz; Girona, 98.5 MHz; Reus, 97.1 MHz; Figueres, 104.4 MHz; Cervera, 99.2 MHz; Gandesa, 95.7 MHz; Martorell, 96 MHz; Santa Coloma de Farners, 92.3 MHz; Vic, 92.1 MHz, i Cambrils, 97.6 MHz. També inclou diverses concessions per la prestació del servei de radiodifusió sonora en tecnologia digital, concretament: 1 d’àmbit nacional amb desconnexions regionals, 3 d’àmbit supracomarcal a les comarques de Barcelona, Tarragona i Montsià-Baix Ebre, i 4 d’àmbit comarcal (Osona, Bages, Segrià i Gironès).

2. Consideracions jurídiques

I.- La propietat del capital social de la societat absorbent i posteriorment absorbida, Ona Catalana, SAU, que pertany íntegrament a la Sociedad Española de Radiodifusión, SA, deriva de dos Acords de modificació d’estructura accionarial: 1) una transmissió d’accions i un augment de capital social de la societat Ona Catalana, SAU, aprovats mitjançant Acord del Govern de la Generalitat de 14 de juny de 2005; i 2) una posterior transmissió d’accions, aprovada mitjançant Acord del Govern de la Generalitat de 13 de juliol de 2006.

II.- La primera de les operacions esmentades va consistir en l’adquisició per part de la Sociedad Española de Radiodifusión, SA als seus anteriors titulars (Radio Ambiente Musical, SA, Sr. [...] i Sr. [...]) del 71,43% del capital d’Ona Catalana, SA i, com ja va manifestar aquest Consell de l’Audiovisual de Catalunya en l’informe de data de 18 de maig de 2005 aquesta operació va determinar la presa del control d’Ona Catalana, SAU per part de Sociedad Española de Radiodifusión, SA. La segona operació, aprovada mitjançant l’Acord del Govern de la Generalitat de 14 de juny de 2005 va consistir en un augment de capital que va comportar incrementar aquesta participació fins a assolir el 85% del capital.

Finalment, el control total del capital d’Ona Catalana, SAU es va produir amb l’adquisició del 15% del capital de titularitat de Radio Ambiente Musical, SA per part de la Sociedad Española de Radiodifusión, SA. Com més amunt s’ha assenyalat, el Govern va aprovar aquesta darrera transmissió mitjançant l’Acord de 13 de juliol de 2006.

III.- Entre d’altres qüestions, tant per part del Govern de la Generalitat com per aquest Consell de l’Audiovisual de Catalunya, es va analitzar el règim jurídic aplicable, tenint en compte que d’acord amb l’article 9.4. del Decret 269/1998, de 21 d’octubre, del règim jurídic de les concessions per a la prestació del servei de radiodifusió sonora en ones mètriques amb modulació de freqüència per a emissores comercials “la modificació que impliqui un canvi d’estructura del capital social assimilable a una transmissió ha de complir els mateixos requisits  que s’estableixin per a aquest negoci jurídic”. En el supòsit de la transmissió de les accions representatives del 71,43% del capital d’Ona Catalana, es va concloure que, efectivament l’operació de venda es podia assimilar a una transmissió de títol, atès el canvi en el control de la societat que va suposar la venda, recollint, a més, determinada doctrina del Consell d’Estat en la matèria, reflectides en dictàmens 2578/1998, de 8 d’octubre, i 3375/2001, de 5 de desembre: “Es claro, por tanto, que los casos de transferencia de la titularidad de todas o parte de las acciones del capital social  de una sociedad se equiparan a los de transmisión de la concesión, cualquiera que sea el porcentaje efectivamente transmitido, siempre que suponga una alteración del control efectivo de la sociedad concesionaria”.
IV.- Això va implicar, per tant, que abans d’emetre l’autorització, l’operació de transmissió del 71,43% del capital d’Ona Catalana, SA es va sotmetre a la verificació del compliment dels requisits que establia l’article 8 del Decret 269/1998, de 21 d’octubre, per a les transmissions de concessions. Aquesta verificació va permetre constatar que l’operació es podia autoritzar i, com a conseqüència, la resta de modificacions d’estructura accionarial que van finalitzar amb la possessió del 100% d’aquesta concessionària per part de Sociedad Española de Radiodifusión, SA.

V.- Pel que fa a les operacions notificades amb l’escrit a què es refereix l’antecedent I d’aquest Acord, s’ha de considerar el fet que, malgrat suposar una modificació en la titularitat de les concessions relacionades en l’antecedent II.-, en primer lloc pel que fa a Gironina de Ràdio, SAU, Bergadana de Ràdio i Televisió, SLU, Ràdio Costa Brava, SAU i Ràdio La Cerdanya, SAU en favor d’Ona Catalana, SAU (en extinció) i en segon lloc pel que fa a Ona Catalana, SAU (en extinció) en favor de Sociedad Española de Radiodifusión, SA, que d’aquesta manera esdevé la titular de les esmentades concessions, aquest traspàs es, estrictament parlant, una mera reordenació d’actius dins del grup empresarial, ja què, de fet, la propietària ja era Sociedad Española de Radiodifusión, SA, a través de la seva condició d’únic accionista de totes les societats absorbides.

VI.- Per aquest motiu, no es considera procedent tornar a sotmetre aquestes operacions a la comprovació de compliment de requisits legals ja comprovats, però sí a la preceptiva autorització prèvia administrativa a què es refereix l’article 41.1 de la Llei 22/2005, de 29 de desembre, de la comunicació audiovisual de Catalunya, segons el qual “qualsevol projecte de modificació de l'estructura accionarial o empresarial dels prestadors de serveis de comunicació audiovisual requereix l'autorització prèvia del Consell de l'Audiovisual de Catalunya”.

Per tot l’exposat, el Ple del Consell de Audiovisual de Catalunya adopta els següents:

ACORDS
1. Autoritzar les dues operacions de fusió per absorció de Gironina de Ràdio, SAU, Bergadana de Ràdio i Televisió, SLU, Ràdio Costa Brava, SAU i Ràdio La Cerdanya, SAU per part d’Ona Catalana, SAU (en extinció), i d’aquesta per part de la Sociedad Española de Radiodifusión, SA, tenen a criteri d’aquest Consell de l’Audiovisual de Catalunya, la consideració del que s’ha vingut anomenant una reordenació d’actius, és a dir, una mera redistribució de valors o d’actius entre empreses d’un mateix grup. Aquestes operacions no comporten una nova concentració econòmica, atès que les societats absorbents son titulars o propietàries directes del cent per cent del capital de les societats absorbides.  

2. Notificar aquest Acord a Ona Catalana, SAU (en extinció), a Sociedad Española de Radiodifusión, SA i a la Direcció General de Comunicació i Serveis de Difusió Audiovisuals del Departament de Cultura i Mitjans de Comunicació.
Barcelona, 4 de maig de 2008

Josep M. Carbonell i Abelló



Dolors Comas d’Argemir i Cendra

President

